Clicks kry interdik, EFF sê betogings gaan voort | Maroela Media
Betogers het die Clicks in die Lemon Tree-winkelsentrum beskadig. Die EFF ontken sy lede was by geweld betrokke. (Foto: Verskaf)
Die hooggeregshof in Johannesburg het 'n dringende interdik aan die Clicks-winkelgroep toegestaan nadat betogende lede van die EFF Maandag groot skade aan verskeie Clicks-winkels aangerig en die winkels verhoed het om sake te doen.
Ingevolge die bevel word die EFF en sy leiers Julius Malema, Marshall Dlamini, Vuyani Pambo, Delisile Ngwenya en Nompumelelo Simang verbied om enige werkers van die Clicks-groep te intimideer of te dreig.
Die hof het die EFF bykomend verbied om enige klante aan die winkels te intimideer of te dreig, asook enige geweld teen die gewone handelsbedrywighede van die groep aan te hits.
Malema het sy ondersteuners vroeër op Twitter gevra om Clicks-winkels "aan te val".
'n Herrie woed steeds oor 'n advertensie vir haarprodukte op Clicks se webwerf wat as rassisties teenoor swart mense bestempel is. Die advertensie is onttrek en die groep het om verskoning daarvoor gevra.
Die EFF het onder meer geëis dat die name van diegene wat betrokke is by die veldtog bekend gemaak moet word en hulle die trekpas moet kry. Clicks moes binne 24 uur aan dié en ander eise voldoen, of die EFF sou self die winkels sluit.
Maandag het talle EFF-ondersteuners na Clicks-winkels landwyd opgeruk en groot skade aan verskeie winkels aangerig toe daar tot plundery en geweld oorgegaan is.
Die optrede is skerp veroordeel, ook deur die regering.
Die EFF het in reaksie op die hofbevel gesê die Clicks-groep het die howe in die middernagtelike ure genader in 'n poging om die EFF se protesoptrede teen Clicks se rassisme te stuit.
"Die EFF wil dit onomwonde stel dat ons nie betrokke was by of opdrag gegee het vir enige geweld teen werkers, klante of Clicks se handelsbedrywighede nie," lui 'n verklaring van die party.
Die EFF sê sy lede was betrokke by gedissiplineerde betogings en het met voornemende Clicks-klante gesels oor die rassisme wat die groep voortsit, asook oor die omstandighede waaronder Clicks se werkers werk.
Die party sê sy betogings was vreedsaam en hy "verwerp die insypeling van agents provocateurs [aanhitsers] wat die goeie naam en aansien van die EFF skade wil berokken".
Die EFF hou vol sy wisselwerking met klante en werkers was vreedsaam.
Die party het wetstoepassers ook gewaarsku om die hofbevel noukeurig te lees om te verseker daar word nie inbreuk gemaak op sy grondwetlike reg om te betoog nie.
Die EFF sê die hof het nie die betogings verbied nie en hy sit dit dus tot Vrydag voort om te verseker Clicks voel die gevolge van "die ondermyning van swart mense en die voorhou van witheid as standaard vir skoonheid".
Die party het weer 'n beroep op ondersteuners gedoen om te verseker Clicks-winkels kan nie sake doen nie, hoewel optrede deurgaans vreedsaam moet verloop.
"Rassiste kan nie langer aanspreeklikheid in die land ontduik nie en ons sal hul arrogansie ferm teengaan."
Perhaps #Clicks petrol-bombed itself in an attempt to influence the court ahead of its urgent application. The EFF protests, led by its leadership from the FRONT, have been peaceful forms of direct action. THERE MUST BE CONSEQUENCES TO RACISM!! #ClicksMustFall https://t.co/CuyeUvrK9X
So vir Rassisme moet ons eff ook met die selfde idee beveg. DIe mense het geen idee wat om hulle aangaan nie, behalwe hulle rassisme en haat.
Ja right tata ma chance!
"Die optrede is skerp veroordeel, ook deur die regering."
Tree op anders weet ons die rooi petters is jou puppet Cyril!!!
Vreedsaam???? – wonder of die universiteit wat Malema 'n graad gegee het nou jammer is want hy verstaan nie eers die eenvoudige woord vreedsaam nie.
As ek dieselfde opdrag as Malema gee gaan n paar dinge gebeur 1. Maroela Media gaan nie my kommentaar plaas nie. 2. Ek word by die MRK verkla vir rassisme en daar gaan n voorbeeld gemaak word van my. 3. Ek kry tronksraf en n boete en n kriminele rekord. Die tyd is naby want ons kan net nie meer nie en dit is meestal slegs ons wat verdraagsaam is en dag in en dag uit verskoning vra maar ek vermoed genoeg is nou genoeg.